Kuidas mõjutab teede ehitamine meie keskkonda? Milliseid loodusvarasid selleks kasutatakse ning millised on nende kaevandamise tagajärjed? Haridusprogramm „Tee ja keskkond“ annab õpilastele tervikliku ülevaate teede projekteerimise, ehitamise ja hooldamisega kaasnevatest keskkonnamõjudest. Programmi käigus tutvutakse näitusega „Tee ja keskkond“ ning arutletakse, kuidas teede rajamine mõjutab loodust ja ühiskonda. Oluline osa programmist on meeskonnatöö – õpilased osalevad keskkonnamõju hindamise rollimängus, kus arutlevad tee projekteerimisel tekkivate keskkonnaprobleemide üle ning otsivad koos võimalikke lahendusi. Ühistegevuste kaudu õpitakse argumenteerima, kuulama kaaslasi ning langetama teadlikke otsuseid. Programmi tulemusena õpilane: märkab ja analüüsib keskkonnaprobleeme; mõistab teaduse ja tehnoloogia mõju keskkonnale; väärtustab keskkonda kui tervikut ja järgib jätkusuutlikkuse põhimõtteid; arendab koostöö- ja aruteluvõimet meeskonnatöö ülesannete kaudu; tunneb huvi loodusnähtuste ja tehnoloogia arengu vastu; teeb teadlikumaid valikuid nii igapäevaelus kui ka tulevase karjääri osas; mõistab inimtegevuse sõltumist Maa piiratud ressurssidest. Seos õppekavaga Programm toetab inimeseõpetuse ja geograafia õpitulemusi ning käsitleb loodusvarade kasutamist ja keskkonnaprobleeme.